DA Den Europæiske Unions Tidende L 109/37

EUROPA-PARLAMENTETS OG RÅDETS BESLUTNING Nr. 357/2009/EF

af 22. april 2009

om en fremgangsmåde til forudgående undersøgelse og forhandling om visse administrativt eller ved lov fastsatte bestemmelser, som medlemsstaterne påtænker at udstede på transportområdet

(kodificeret udgave)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 71, stk. 1,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter høring af Regionsudvalget,

efter proceduren i traktatens artikel 251 (2), og

ud fra følgende betragtninger:

(1) Rådets beslutning af 21. marts 1962 om indførelse af en fremgangsmåde til forudgående undersøgelse og forhandling om visse administrativt eller ved lov fastsatte bestemmelser, som medlemsstaterne påtænker at udstede på transportområdet (3) er blevet ændret væsentligt (4). Beslutningen bør af klarheds- og rationaliseringshensyn kodificeres.

(2) Med henblik på virkeliggørelse af traktatens mål inden for rammerne af en fælles transportpolitik bør der fastholdes en fremgangsmåde til forudgående undersøgelse og forhandling om visse bestemmelser, som medlemsstaterne påtænker at udstede på transportområdet.

(3) En sådan fremgangsmåde er en hensigtsmæssig foranstaltning med henblik på at lette et snævert samarbejde mellem medlemsstaterne og Kommissionen til virkeliggørelse af traktatens mål og i fremtiden undgå, at medlemsstaternes transportpolitik udvikler sig i forskellige retninger.

(4) En sådan fremgangsmåde har desuden til formål at lette den gradvise gennemførelse af en fælles transportpolitik —

VEDTAGET FØLGENDE BESLUTNING:

Artikel 1

Såfremt en medlemsstat påtænker at udstede administrativt eller ved lov fastsatte bestemmelser, der i væsentlig grad vil kunne berøre gennemførelsen af den fælles transportpolitik på jernbane-, landevejs- og vandvejstransportens område, meddeler den i god tid Kommissionen dette skriftligt og underretter samtidig de øvrige medlemsstater herom.

Artikel 2

1. Kommissionen retter inden to måneder efter modtagelsen af den i artikel 1 nævnte meddelelse en udtalelse eller en henstilling til medlemsstaten; den giver samtidig de øvrige medlemsstater underretning herom.

2. Hver medlemsstat kan over for Kommissionen fremsætte sine bemærkninger vedrørende de pågældende bestemmelser; den meddeler dem samtidig til de øvrige medlemsstater.

3. Såfremt en medlemsstat anmoder derom, eller Kommissionen anser det for formålstjenligt, foranstalter denne en forhandling med alle medlemsstaterne om de pågældende bestemmelser. Denne forhandling kan i det i stk. 4 omhandlede tilfælde finde sted efterfølgende inden for to måneder.

4. Kommissionen kan nedsætte den i stk. 1 fastsatte frist på anmodning af medlemsstaten eller med dens samtykke forlænge den. Fristen skal nedsættes til 15 dage, hvis medlemsstaten erklærer, at de bestemmelser, den påtænker at udstede, er af hastende karakter. Nedsættes eller forlænges fristen, underretter Kommissionen medlemsstaterne herom.

5. Medlemsstaten sætter først de pågældende bestemmelser i kraft, efter at den i stk. 1 eller stk. 4 fastsatte frist er udløbet, eller efter at Kommissionen har afgivet sin udtalelse eller henstilling, undtagen i yderst hastende tilfælde, der kræver medlemsstatens øjeblikkelige indgriben. I dette tilfælde underretter medlemsstaten straks Kommissionen derom, og den i nærværende artikel fastsatte fremgangsmåde gennemføres efterfølgende inden for en frist på to måneder fra underretningens modtagelse.

Artikel 3

Rådets beslutning af 21. marts 1962 om indførelse af en fremgangsmåde til forudgående undersøgelse og forhandling om visse administrativt eller ved lov fastsatte bestemmelser, som medlemsstaterne påtænker at udstede på transportområdet, som ændret ved den i bilag I nævnte retsakt, ophæves.

Henvisninger til den ophævede beslutning gælder som henvisninger til nærværende beslutning og læses efter sammenligningstabellen i bilag II.

Artikel 4

Denne beslutning er rettet til medlemsstaterne.

Udfærdiget i Strasbourg, den 22. april 2009. På Europa-Parlamentets vegne H.-G. PÖTTERING Formand På Rådets vegne P. NEČAS Formand

(1) EUT C 324 af 30.12.2006, s. 36.

(2) Europa-Parlamentets udtalelse af 14.12.2006 (EUT C 317 E af 23.12.2006, s. 598) og Rådets afgørelse af 23.3.2009.

(3) EFT 23 af 3.4.1962, s. 720/62. Den danske specialudgave serie I, kapitel 1959-1962, s. 90.

(4) Se bilag I.

BILAG I Ophævet beslutning med ændringer (jf. artikel 3) Rådets beslutning af 21. marts 1962 om indførelse af en fremgangsmåde til forudgående undersøgelse og forhandling om visse administrativt eller ved lov fastsatte bestemmelser, som medlemsstaterne påtænker at udstede på transportområdet (EFT 23 af 3.4.1962, s. 720/62) Beslutning 73/402/EØF (EFT L 347 af 17.12.1973, s. 48)